Retten i Odense skal tirsdag tage stilling til, om det tyske firma Gebrüder Schütt skal straffes med en bøde for manglende sikkerhed under det daværende byggeri af Great Northern golfresorts spa-område.

En dengang 35-årig tysk arbejder kom den 9. maj 2017 om aftenen alvorligt til skade i en arbejdsulykke, da et cirka 10 ton tungt tagelement styrtede ned og ramte den ansatte, som blev indlagt på Odense Universitetshospital. Han pådrog sig en brækket skulder og blødninger i hjernen og måtte senere lægges i kunstig koma.

Ifølge vagtchef ved Fyns Politi Anders Furbo Therkelsen var det rent held, at manden slap fra ulykken med livet i behold.

- Han bliver reddet af, at det falder sammen, så der stadig er nogle bjælker, der understøtter konstruktionen. Ellers var han sandsynligvis afgået ved døden, sagde vagtchefen dengang.